Is daar ‘n wesenlike verskil in die leringe van die Ou en die Nuwe Apostel kerke ? Of is dit maar basies dieselfde?
Die vraag gaan nie oor Bybelkennis nie, en daarom is ek nie bevoeg om die regte antwoord te gee nie. Uit die Internet blyk dit dat hulle leringe basies dieselfde is, maar dat daar tog ‘n klemverskil is.
Die Kerkhervorming van die sestiende eeu het die rol en die gesag van ‘n apostel weer beperk tot wat dit aan die begin was: die apostels wat Jesus self gekies en aangestel het, wat ooggetuies was van Jesus se opstanding, en vir Jesus self gesien het (Hand.1:21-22; 1 Kor 9:1; 15:5,8-10). Hierdie apostels se geskrifte is deur die vroeë kerk aanvaar as die woord van God wat in die Bybel opgeneem is. In die tweede eeu na Christus het die gedagte in die kerk opgekom dat die biskoppe die apostels opgevolg het. Mettertyd het die biskop van Rome die leiding in die Westerse kerk oorgeneem en is hy as die enigste apostel en vader van die kerk (papa – pous) beskou. Die Ou en Nuwe Apostoliese kerke stam uit die Katolieke Apostoliese Kerk wat in 1832 in Engeland gestig is met die herinstelling van die apostelamp as die rots waarop die kerk gebou is. Later is 12 stamapostels aangewys, wat selfs gesag het oor die Bybel en sy uitleg.